Lotte Bundsgaard (S), 2006-10-27:
Der er mange gode ting i det her lovforslag.
Man vil lette sagsbehandlingen og nedsætte sagsbehandlingstiderne, og man vil sikre et mere forenklet forsørgelseskrav og skabe en større gennemskuelighed i tolkningen af tilknytningskravet.
Alt det synes vi jo ligesom Venstre er en rigtig god idé.
Man kan undre sig over, at det skulle tage så lang tid, før der kom initiativer til at gøre noget ved de alt, alt for lange sagsbehandlingstider, vi har i Udlændingestyrelsen, der nu skal hedde Udlændingeservice.
Vi har gang på gang sagt til regeringen, at nu måtte man gøre noget.
Vi er gang på gang kommet med forslag, og vi er glade for, at regeringen nu kommer med et lovforslag, som ser ud til at kunne rykke noget, ser ud til at kunne skabe nogle kortere sagsbehandlingstider.
Vi er glade for, at regeringen er kommet os i møde med det her lovforslag.
Men vi har alligevel et par ting, vi gerne vil have undersøgt og diskuteret under udvalgsarbejdet.
Med det her lovforslag indfører man den her selvbetjeningsmodel, der skal sikre en hurtigere sagsbehandling til alle, der har udfyldt ansøgninger korrekt.
Det er jo en god idé.
I dag er der som sagt alt for lang ventetid i Udlændingestyrelsen, som nu skal hedde Udlændingeservice.
Så alle tiltag, der mindsker sagsbehandlingstiden, ser vi positivt på.
Men vi undrer os lidt over, hvorfor man ikke bare kan indføre det her princip uden at skulle straffe dem, der har brug for vejledning, for at de kan udfylde skemaer og ansøgninger korrekt.
Sidst frygter vi som flere af høringssvarene, at mange mennesker får afvist deres sag, ene og alene fordi de ikke har fået en god nok vejledning i, hvordan ansøgningen skal udfyldes.
I udvalgsarbejdet vil vi derfor gerne have svar på en række spørgsmål om den nye selvbetjeningsmodel.
For det første vil vi gerne vide, om man ikke kan bruge den nuværende lovgivning til at sikre en hurtigere behandling af uproblematiske sager, uden at man behøver at straffe dem, der har svært ved at gennemskue, hvordan ansøgningen skal udfyldes.
For det andet vil vi gerne have afklaret, hvordan man har tænkt sig at sikre – man har sikkert tænkt over det, men vi vil bare gerne have det afklaret – at ansøgerne får den korrekte vejledning.
For det tredje står der i lovforslaget, at der i ganske særlige tilfælde, hvor ansøgeren ikke er i stand til at oplyse sagen, kan ses bort fra selvbetjeningsmodellen.
Vi vil også gerne have afklaret, hvad der menes med de her ganske særlige tilfælde.
Nok om det.
Så til forsørgelseskravet.
Her er vi jo meget enige i, at man skal kunne forsørge sin ægtefælle for at kunne opnå opholdstilladelse til ham eller hende.
Vi er også enige i, at der har været mange problemer med det nuværende forsørgelseskrav.
Men det afgørende er, og det må også være i alles interesse, at vi sikrer os, at vi ikke får flere tilfælde, hvor mennesker, uden at de var klar over det, har modtaget en ydelse, som har gjort, at de ikke kunne få en opholdstilladelse.
For fremtiden vil det jo være sådan, at hvis man f.eks. får kontanthjælp, vil det medføre, at ens ægtefælles opholdstilladelse bortfalder.
Det er vigtigt, at vi får afklaret, at vejledningen bliver rigtig, rigtig god for den her gruppe mennesker.
Til sidst vil jeg sige, at ministeren med lovforslaget får en bemyndigelse til at fastsætte mere gennemskuelige regler for tilknytningskravet.
Vi synes også, det er tiltrængt, at man får fastsat nogle mere gennemskuelige regler for tilknytningskravet, men vi forstår helt ærligt ikke, hvorfor ministeren har behov for at putte med den her bemyndigelse, der skal klargøre tilknytningskravet.
Vi vil derfor i udvalgsarbejdet gerne have afklaret, hvordan ministeren vil bruge bemyndigelsen; især er vi interesseret i at høre, hvordan ministeren vil tolke ægtefællers samlede tilknytning til et land, da det jo ofte er det, der giver anledning til en del debat og store problemer.
Det vil selvfølgelig glæde os, hvis ministeren allerede i dag vil redegøre for det.
Alt i alt er vi Socialdemokrater altså positive over for forslaget og glæder os til et godt udvalgsarbejde.